
BOSNA I HERCEGOVINA

REPUBLIKA SRPSKA

OSNOVNI SUD U TESLIĆU

Broj: 87 0 K 047373 25 K                                   Preinačena dana 28.09.2026. godine
Teslić,19.01.2026. godine

U IME REPUBLIKE SRPSKE!

Osnovni sud u Tesliću, po sudiji Đuričić Dragani, kao sudiji pojedincu, uz učešće Lažetić Aleksandre, kao zapisničara, u krivičnom predmetu optuženog M.B., zbog krivičnog djela nasilje u porodici ili porodičnoj zajednici iz člana  190. stav 2. u vezi sa stavom 1. Krivičnog zakonika Republike Srpske, povodom optužnice Okružnog javnog tužilaštva u Doboju broj T15 0 KT 0041450 25 od 26.08.2025.godine, nakon održanog glavnog, usmenog i javnog pretresa, održanog dana 15.01.2026. godine u prisustvu Okružnog javnog tužioca Jupić Mustafe, branioca optuženog advokata Buzaković Dejana iz Teslića i optuženog lično, donio je dana 19.01.2026. godine i istog dana javno objavio sljedeću

P R E S U D U


OPTUŽENI: M.B. sin S. i majke A. rođene M., rođen [...]. godine u mjestu P.-R., opština P., nastanjen u T., ulica [...], po nacionalnosti [...], državljanin BiH, JMBG[...] živi u vanbračnoj zajednici, otac troje djece, pismen, završio osnovnu školu, po zanimanju radnik, bez vlastite imovine, izdržava se od povremenog rada na dnevnici,  osuđivan presudom [...]
K r i v    j e

  Što je,
Dana 09.08.2025. godine, oko 02,40 časova, u T.u ulici [...], u iznajmljenom stanu u kome je živio sa svojom vanbračnom suprugom G.Đ., a nakon što se iz grada vratio kući u alkoholisanom stanju, u stanju bitno smanjene uračunljivosti radi akutne alkoholisanosti, dok je oštećena spavala počeo da galami, lupa po frižideru, usljed čega je probudio oštećenu, nakon čega je ista ustala iz kreveta, te mu napravila večeru, da bi optuženi dok je večerao počeo da vrijeđa oštećenu govoreći joj da je kurva, ustao iza stola i fizički napao oštećenu na način da joj je zadao više udaraca šakom u glavu, dok je za to vrijeme držao nož u ruci, pa kada je oštećena uhvatila njegovu ruku u kojoj je držao nož pokušavajući da mu isti oduzme, optuženi je nožem posjekao oštećenu u predjelu desne ruke, kojom prilikom je oštećena zadobila laku tjelesnu povredu u vidu plitke rane desne podlaktice veličine 3x1mm, te potom oštećenoj zadao udarac otvorenom šakom ispod lijevog oka, kojom prilikom je oštećena zadobila lake tjelesne povrede u vidu krvnog podliva ispod oka, nakon čega je optuženi otišao u dnevni boravak gdje je poizvrtao krevete i rekao oštećenoj da mora spavati pored njega, što oštećena nije prihvatila te izašla na balkon i vidjela policijske službenike koji su dolazili prema njihovom stanu, kojom prilikom je zatražila pomoć policije


dakle, u stanju bitno smanjene uračunljivosti primjenom nasilja i bezobzirnim ponašanjem ugrozio spokojstvo i tjelesni integritet člana svoje porodice, a pri izvršenju djela je korišteno sredstvo pogodno da tijelo teško povrijedi,


čime je učinio krivično djelo nasilje u porodici ili porodičnoj zajednici iz člana 190. stav 2 u vezi sa stavom 1 istog člana Krivičnog zakonika Republike Srpske,u vezi sa članom 31. istog zakonika, pa mu sud  na osnovu tog člana i uz primjenu odredaba člana 46.  Krivičnog zakonika Republike Srpske izriče

KAZNU ZATVORA

U TRAJANJU OD 2 (DVIJE) GODINE 


Na  osnovu člana 59. Krivičnog zakonika Republike Srpske optuženom M.B. se u izrečenu kaznu zatvora uračunava vrijeme provedeno u pritvoru od 09.08.2025. godine u 11,00 časova.


Na osnovu člana 99. stav 4. Zakona o krivičnom postupku Republike Srpske optuženi se oslobađa obaveze plaćanja  troškova krivičnog postupak i isti padaju na teret budžetskih sredstava suda..
O b r a z l o ž e n j e

Okružno javno tužilaštvo u Doboju je svojom optužnicom broj T15 0 KT 0041450 25 od 26.08.2025.godine, optužilo M.B. zbog krivičnog djela nasilje u porodice ili porodičnoj zajednici iz člana  190. stav 2. u vezi sa stavom 1. Krivičnog zakonika Republike Srpske. Na ročištu za izjašnjenje o krivici, optuženi se izjasnio da nije kriv, pa je zakazan glavni pretres.


Okružni javni tužilac je imajući u vidu nalaz i mišljenje vještaka neuropsihijatra Ž. dr K. na glavnom pretresu činjenično i pravno  izmijenio optužnicu na način da je u činjeničnom opisu dodao riječi ''u stanju bitno smanjene uračunljivosti radi akutne alkoholisanosti,'' zatim u pravnom opisu dodao je riječ ''u stanju bitno smanjene uračunljivosti''  i u pravnoj kvalifikaciji dodao je ''u vezi sa članom 31. istog zakonika'' a takođe je i sud imajući u vidu na glavnom pretresu utvrđeno činjenično stanje iz činjeničnog opisa izostavio riječi ''da bi je tada pitao šta ima za večeru, na što mu je oštećena odgovorila da sebi izvadi nešto iz frižidera i da jede,'' kao i riječi ''usljed čega je ista pala na krevet,'' pri tom ne dirajuću u objektivni identitet optužnice 

Sud je na prijedlog optužbe na glavnom pretresu saslušao svjedoke G.Đ., M.R.., S.K. i S.K.., te je vještak sudske medicine Ž. dr K. dao svoj nalaz i mišljenje a takođe sud je izvršio uvid i pročitao Izvještaj o počinjenom krivičnom djelu Policijske stanice Teslić ( u daljem tekstu PS Teslić) broj KU-82/25 od 10.08.2025. godine, Zapisnik o saslušanju svjedoka oštećene G.Đ., PS Teslić broj 14-1/01-864/25 od 09.08.2025. godine, Zapisnik o saslušanju svjedoka oštećene G.Đ., PS Teslić broj 14-1/01-865/25 od 09.08.2025. godine, Zapisnik o saslušanju svjedoka M.R., PS Teslić broj 14-1/01-867/25 od 09.08.2025. godine, Službenu zabilješku o prijavi telefonom, PS Teslić broj 14-1/01-2264/25 od 09.08.2025. godine Službenu zabilješku, PS Teslić broj 14-1/01-2265/25 od 09.08.2025. godine, Službenu zabilješku, PS Teslić broj 14-1/01-2266/25 od 09.08.2025. godine, Službenu zabilješku, PS Teslić broj 14-1/01-2267/25 od 09.08.2025. godine, Službenu zabilješku, PS Teslić broj 14-1/01-2268/25 od 09.08.2025. godine, Službenu zabilješku, PS Teslić broj 14-1/01-2269/25 od 09.08.2025. godine, Službenu zabilješku, PS Teslić broj 14-1/01-2270/25 od 09.08.2025. godine, Zapisnik o uviđaju, PS Teslić broj 14-1/01-84/25 od 09.08.2025. godine, Zapisnik o ispitivanju M. B.,da li ima alkohola-opojnih droga ili psihoaktivnih lijekova u organizmu PS Teslić broj No: 0115210 od 09.08.2025. godine,  Zapisnik o ispitivanju G.Đ., da li ima alkohola-opojnih droga ili psihoaktivnih lijekova u organizmu PS Teslić broj No: 0115211 od 09.08.2025. godine,  Nalaz i mišljenje JZU Doma zdravlja „Sveti Sava“ Teslić od 09.08.2025. godine, Nalaz vještačenja JZU Zavoda za sudsku medicinu Republike Srpske Banja Luka od 18.08.2025. godine, Fakturu JZU Zavoda za sudsku medicinu Republike Srpske Banja Luka broj 0685/2025 od 18.08.2025. godine, Fotodokumentaciju na CD-u PS Teslić broj KUV-84/25 od 09.08.2025. godine, na ime M.B. Fotodokumentaciju povrijeđene G.Đ., PS Teslić broj KUV-84/25 od 09.08.2025. godine, Akt upućen Centru za socijalni rad u Tesliću, broj 14-1/01-230.2-156/25 od 09.08.2025. godine, Naredbu o pohranjivanju predmeta u depozit, broj 14-1/01-152.9-64/25 od 09.08.2025. godine, Zapisnik o lišenju lica M.B. od 09.08.2025. godine, Potvrdu o lišenju slobode M.B. od 09.08.2025. godine, Prava lica lišenog slobode M.B. od 09.08.2025. godine, Potvrdu o prihvatu lica lišenog slobode M.B. od 09.08.2025. godine, Zapisnik o pregledu lica  lišenog slobode M.B. od 09.08.2025. godine, Potvrdu o privremenom oduzimanju predmeta od M.B., od 09.08.2025. godine, Zapisnik o predaji lica lišenog slobode nadležnom tužiocu broj 14-1/01-102/25 od 10.08.2025. godine. Izvod iz operativne evidencije za M.B. od 09.08.2025. godine, izdata od strane Policijske stanice Teslić i Izvod iz kaznene evidencije za M.B. od 09.08.2025. godine, izdata od strane Policijske uprave Konjic.

Na prijedlog odbrane vještak neuropsihijatar Ž.. dr K. je dao svoj nalaz i mišljenje te je sud izvršio uvid i pročitao pismeni nalaz i mišljenje neuropsihijatrijskog vještačenja po navedenom vještaku dok se optuženi nije koristio svojim pravom da može da da iskaz.


Sve izvedene dokaze sud je savjesno i brižljivo cijenio, kako svaki pojedinačno tako i u njihovoj međusobnoj vezi, a sve u smislu člana 295. stav 2. Zakona o krivičnom postupku (ZKP-a), pa je nakon toga odlučio kao u izreci iz slijedećih razloga:

Naime, svjedok  oštećena G.Đ. je u svom iskazu navela  da je 8 godina sa prekidom živjela sa M. i imaju zajedničku djecu koja se sada nalaze u domu, jer je M. bio nasilan i prema njoj i prema djeci. Isti je djecu non stop udarao i to najviše je udarao najstariju kćerku i kad god bi istu udarao, gledo ju je sa puno mržnje. Nije to prijavila, jer ju je bilo strah za djecu, a osjećala je strah i za sebe. Trpila je fizičko nasilje Dana 09.08.2025. godine M. je radio na praoni, bio je taj dan sasvim normalna osoba i nije bilo nikakve svađe, do naveče. Sjedili su ispred ''D.“ sa gazdom radnje i popili su po koje pivo, te je M. sa gazdom otišo negdje, a ona je otišla u stan koji je iznad te radnje i legla je spavati. Utonula je u san, M. je došo, tražio je po frižderu, počeo lupati, nju izvlačit iz kreveta, misli da je i policija vidjela u kakvom je haosu bio stan. Napravila je M.u ćevape, neke pljeskavice i dok je je isti jeo koristio je nož. Ona je sjedila na krevetu, a M. na fotelji i na kraju stola je jeo i počeo je urlikati na nju, galamiti, govorio joj je da je kurva, da joj djecu na neku stvar, da žali što ima sa njom djecu, ustao je te joj šakama zadao više udaraca u predjelu potiljka. Dok joj je zadavao udarce M. je držao u ruci nož te je uhvatila M.a za ruku u kojoj je držao nož, oko zgloba, odgurno ju je i počeo šakama udarati po glavi, u predjelu lijevog oka i mjesec i više, bilo joj je modro. Nož je u tom momentu pao na pod. Krevete je izvrnuo da ona ne bi mogla spavati u dnevnom boravku, jer nije htjela u sobi da spava s njim.. Oduzeo joj je telefon, a zatim je  legao spavati. Kada je zaspao uzela je telefon i otišla na terasu, pozvala policiju, policija je došla i ona  je izašla napolje i uvela policiju u stan. Policija ju je vidjela krvavu i vidjeli su sve, te su ih odveli u stanicu i od tad  nema više nikakvog kontakta sa M. Isti je nasilan samo kada popije, a kada je trijezan bio je kao anđeo. Kada je radio brinuo se o njoj i kući. Bio je normalan, dok je radio kod S.K. i neki ljudi su ga tada gurali da bude bolji čovjek To veće ona je popila 3-4 piva u limenci, a M. malo više. Kad se vratio kući, prvo je počeo lupat i ona je ustala da izbjegne svađu, ispekla mu je to jelo i odnijela mu ga. Nož je imao smeđu dršku i bio je malo oštriji kuhinjski nož. M. je sjedio i jeo, držo je nož u desnoj ruci, krenuo je nožem prvo na nju i on ga je uhvatila za ruku i došlo je do povređivanja. Ne zna, šta je M. naumio sa nožem, ali ga je ona nesvjesno uhvatila za ruku, jer tu noć kao da je đavo ušao u njega. Kada je policija došla, nož je bio zaboden u dasku za sječenje mesa, jer je M. opet uzeo nož, krenuo da jede i tu je presto da jede, zabio je nož u tu dasku i više niko taj nož nije ni dirao dok nisu došli inspektori. M. kada je trijezan ponašo se prema djeci normalno. Od 30 dana u mjesecu možda 2-3 dana da je bio trijezan, ostalo je uvijek bio pijan. Ne treba joj od njega ništa,  samo neka joj ne prilazi nikad više.

Sud je iskaz svjedoka oštećene G.Đ. u cjelosti prihvatio kao objektivan, logičan i uvjerljiv i kao takav potvrđen na glavnom pretresu i drugim dokazima, te je na osnovu iskaza ovog svjedoka sud utvrdio sve odlučne činjenice koje se tiču vremena, mjesta i načina izvršenja krivičnog djela koje se optuženom stavlja na teret, odnosno sud je utvrdio da je optuženi kritične prilike, doša iz grada u alkoholisanom stanju, te dok je oštećena spavala počeo da galami, lupa po frižideru, usljed čega je probudio oštećenu, nakon čega je ista ustala iz kreveta, te mu napravila večeru, da bi optuženi dok je večerao počeo da vrijeđa oštećenu govoreći joj da je kurva, ustao iza stola i fizički napao oštećenu na način da joj je zadao više udaraca šakom u glavu, dok je za to vrijeme držao nož u ruci, pa kada je oštećena uhvatila njegovu ruku u kojoj je držao nož pokušavajući da mu isti oduzme, optuženi je nožem posjekao oštećenu u predjelu desne ruke te potom oštećenoj zadao udarac otvorenom šakom ispod lijevog oka, nakon čega je optuženi otišao u dnevni boravak gdje je poizvrtao krevete i rekao oštećenoj da mora spavati pored njega, što oštećena nije prihvatila te izašla na balkon i vidjela policijske službenike koji su dolazili prema njihovom stanu, kojom prilikom je zatražila pomoć policije. Dakle, oštećena konkretno i precizno iznosio detalje o kritičnom događaju  kao i o ponašanju optuženog za vrijeme trajanja njihove vanbračne zajednice, da to prevazilazi bilo kakvu eventualnu mogućnost izmišljanja događanja od strane oštećene, koji se nisu desili u stvarnosti.  

Svjedok M.R. je u svom iskazu navela da joj je optuženi bio zet, ali da više nije, jer je pretukao njeno unuče. Nakon toga isti je i dalje živio sa njenom kćerkom gore na B. Viđala je kćerku par puta u modricama a i prije 7 godina kad je se vratila od njega, ista je bila trudna i bila je u modricama To je takva njihova ljubav bila, non stop su se tukli i sjekli, to nije nikakva ljubav to je bolest. Pitaj Boga čim su se sjekli. Ne može se sjetiti koji je datum bio, bile su ona i njihova kuma D., a G. i M. su se u kuhinji nešto svađali, kad je ona ušla i pitala ''šta je,'' M. je G. zagrlio kao nije ništa, a vdijela je modrice na G. i viđala je modrice na djeci. Djeca se sad nalaze u domu, oduzeli su im djecu, zato što je M. pretuko malu D., istoj je slomio nogicu, butnu kost. Ne zna šta je bilo 09.08.2025. godine. Ujutru je došla policija i probudila je, krenula je sa policijom, nisu htjeli ništa da joj kažu i na kraju, je ona rekla ''De mi recite više šta je,  jel ju ubio, ne mogu više podnijeti''  Imala je strah za ćerku da je ne ubije. Kćerka B. ju je jednom pozvala i rekla ''Mama, molim te dođi, vrište i tuku se'' Došla je i čula da se nešto deru, G. je vikala ''Pusti, nemoj '' i  ona je nazvala policiju, a sutradan ju je G. nazvala i rekla da joj više ne šalje policiju i ona je G. rekla ''Slušaj, nije problem nikakav,dižem ruke od tebe, sad da te i ubije, nemoj slučajno da bi mi ko došao, sahranila bi te i nemam nikake brige više.''  Vidjela je tada na G. modrice. Kada su bile u dobrim odnosima, G. joj se požalila da trpi fizičko zlostavljanje od muža. G. je mršava, možda ima 40kg. Čula je od policije da je M. u pritvoru. G. nije viđala posle ovoga, tek sinoć je istu vidjela na video pozivu kada ju je G. nazvala iz B. L. da vidi malu A., pošto ista ima operaciju.

Sud je u cjelosti prihvatio navode svjedoka M.R., jer iako je majka oštećene, ista je svjedočila iskreno, govoreći šta jeste, a šta nije vidjela, odnosno čula i na osnovu njenog iskaza sud zaključuje da je optuženi i u ranijem periodu vršio nasilje nad oštećenom i djecom i da su istim djeca oduzeta i trenutno se nalaze u domu. 


Svjedok S.K., je u svojoj izjavi naveo da je zaposlen u Policijskoj stanici Teslić i od strane šefa smjene dobili su dojavu da se obratila, ženska osoba putem  mobilnog telefona i rekla da se u ulici [...], iznad auto praonice M., čuje neka svađa, vika, galama, neko plače, uglavno kao da neko tuče ženu. S.K.. je bio sa njim u patroli i  izašli su na lice mjesta i na ulazu u objekat zatekli su žensku osobu i utvrdili da se radi o G. Đ. i vidjeli su hematom ispod njenog lijevog oka, bila je uplakana i u jednom trenutku je pomenula nož, te su ušli gore u kuću, optuženi je spavao, istog su probudili i predočili zašto su došli i isti je bio iznenađen. Odveli su ih u stanicu, a G. je išla u Službu hitne pomoći i tamo su istoj konstatovane povrede. Urađen je alkotest i obadvoje su bili u alkoholisanom stanju. Nož je pronađen. Kad su ušli u prvu prostoriju, to je kao neka velika primaća soba i ista je bila uredna, u spavaćoj sobu optuženi je spavao i vidjeli su da je nož zabijen u dasku za sječenje. G. im je pokazala da ima povredu,  krv je već bila sasušena. 

Svjedok policijski službenik S.K.. je u svom iskazu naveo da je zaposlen u Policijskoj stanici Teslić, na poslovima policajca. Dana 09.08.2025.godine oko 02,45 časova dobili su prijavu od strane NN ženske osobe da se iz stana u zgradi [...] čuje vriska, galama, ženski glas i plač, te su otišli da postupe po toj prijavi i zatekli su G. Đ. te im je ista  ispričala šta se desilo. Vidio je na G.  desnoj ruci povredu u vidu manje posjekotine. Ista je bila uplakana, te je odvedena na ljekarski pregled. M. su zatekli, u stanu, isti je bio je u vidno alkoholisanom stanju, te je alkotestirani i imao je 0,95 promila. Ostaje u cjelosti kod službene zabilješke. Tu je bio neki stolić, kauč, na tom stoliću bila je daska. Inspektor je nastavio dalji rad.

Sud je u prihvatio iskaze svjedoka S.K. i S.K.. obzirom da isti svjedoče o činjenicama koje su saznali prilikom vršenja službene dužnosti odnosno u okviru svojih radnih zadataka i na osnovu iskaza ovih svjedoka sud zaključuje da su svjedoci postupali po prijavi o čemu su sačinili i službenu zabilješku, da je oštećena kritične prilike bila uplakana, da su na desnoj G. ruci vidjeli povredu u vidu manje posjekotine i da su vidjeli predmetni nož, a svjedok K. je potvrdio  da su vidjeli i hematom ispod njenog lijevog oka
Vještak sudske medicine Ž. dr K. je u svom nalazu i mišljenju naveo da je postupao po naredbi tužilaštva u vezi događaj koji je opisan kao nasilje u porodici ili porodičnoj zajednici, a veže se za povrede lica po imenu G.Đ. Kada je u pitanju medicinska dokumentacija ista je prilično oskudna, postoji samo jedan dokument, a to je nalaz i mišljenje od 09.08.2025.godine Doma zdravlja Teslić, Hitna pomoć. Anamnestički podaci su, ono što je izjavila pacjentkinja, te se navodi: muž je pretukao, udarao šakama, povrijedio nožem u predjelu desne podlaktice. U vezi sa povredama navodi se, krvni podliv ispod oka, ne navodi se kojeg i plitka rana desne podlaktice veličine 3 x 1 milimetar. Kao dijagnoza uopšteno se navodi površinska povreda glave i povrede su ocjenjene kao lake tjelesne povrede. Drugih medicinskih podataka nema. Dakle, kod ove pacijentkinje konstatovan je krvi podliv ispod oka i plitka rana na desnoj podlaktici veličine 3 x 1 milimetar. Taj krvni podliv je očigledno mehanička povreda koja nastaje djelovanjem tupe mehaničke sile i takva povreda može nastati dijelovima ljudskog tijela, a šaka je mehaničko sredstvo podobno za nanošenje ovakve povrede. Ova druga povreda je navodena kao plitka rana veličine 3 x 1 milimetar i ista je nedovoljno opisana, tako da dolazi u obzir da se radi o vrlo maloj plitkoj reznoj rani ili ubodnoj rani, koja je mogla nastati djelovanjem šiljka a oštrice mehaničkog oruđa i nož koji se pominje je sredsvo podobno za nanošenje ovakve povrede. Ove povrede pojedinačno i skupno su laka tjelesna povreda, a nož je mehaničko sredstvo koje je očigledno takvo da može nanijeti teške čak i smrtonosne povrede. Ostaje u cjelosti kod svog pismenog nalaza i mišljenja. Ne može jedan jedini izolovan podliv ispod oka, nastati padom, jer kad osoba pada na lice, tu su nos, brada, čelo, pa je gotovo nemoguće da neko padne na lice i da nastane samo ta jedna jedina povreda, a da na drugim dijelovima nema baš ništa, jer na licu ima isturenijih stvari nego što je taj dio koji je povrijeđen.  


Sud je prihvatio i cijenio nalaz i mišljenje vještaka sudske medicine Ž. dr K. kao objektivan i sačinjen u skladu sa pravilima struke, jer je dat na osnovu medicinske dokumentacije i od strane vještaka sa dugogodišnjim iskustvom u ovoj oblasti vještačenja. Dakle, nalaz vještaka sud u cjelosti prihvata, te zaključuje da je iz događaja od 09.08.2025. godine oštećena G.Đ. izašla sa tjelesnim povredama u vidu  krvnog podliva ispod oka a koja povreda je mogla nastati udarcem šakom i  plitke rane desne podlaktice veličine 3x1mm a koja povreda je mogla nastati djelovanjem šiljka nož i isti je mehaničko sredstvo kojim se mogu nanijeti teške čak i smrtonosne povrede. Ove navode vještaka potvrđuju i Nalaz i mišljenje JZU Doma zdravlja „Sveti Sava“ Teslić od 09.08.2025. godine i Nalaz vještačenja JZU Zavoda za sudsku medicinu Republike Srpske Banja Luka od 18.08.2025. godine sa Fakturom JZU Zavoda za sudsku medicinu Republike Srpske Banja Luka broj 0685/2025 od 18.08.2025. godine


Vještak neurpsihijatar V. dr K. je u svom nalazu i mišljenju naveo da je nalaz i mišljenje dao i u pismenoj formi i u vrijeme predmetnog djela, optuženi je bio u jednom teškom alkoholisanom stanju, a što je prethodilo prethodno konzumiranje alkoholnih pića. Inače u alkoholisanom stanju dolazi do poremećaja psihičkih funkcija kao i poremećaja ponašanja i poremećaja u koordinaciji tijela. Ovdje je predominantan bio poremećaj ponašanja. Intelektualno racionalna sfera je u ovakvim stanjima sužena, a kočioni mehanizmi su izrazito oslabljeni, tako da se optuženi ponaša uglavnom pod dejstvom alkohola u smislu poremećenog ponašanja. To poremećeno ponašanje je bilo takvog stepena da je isti bio bitno smanjeno sposobnan da rasuđuje i bitno smanjene sposobnosti da upravlja postupcima, dakle bio je bitno smanjene uračunljivosti. Tu akoholemiju utvrdila je Policijska stanica i retroaktivnim preračunom uz pimjenu Vidmarkove formule od 0,13 promila po jednome času izračunao je kolika je bila alkoholemija. Optuženi mu je u razgovoru rekao da dosta često konzumira alkohol. Isti ne podnosi alkohol i dolazi do poremećaja ponašanja i optuženi je jako neugodan i nezgodan u alkoholisanim stanjima. Kod optuženog i manja količina alkohola izaziva promjenu svijesti i psihičke promjene, zbog oštećenja nervnih ćelija, a u trijeznom stanju nema, znakova duševne bolesti u užem smislu dok se u alkoholisanom ponaša agresivno i destruktivno.
Sud je prihvatio nalaz i mišljenje vještaka neuropsihijatra V. dr K. kako usmeni tako i pismeni i iste cijenio kao objektivne, logične i uvjerljive te date u skladu sa pravilima struke tako da je na osnovu istih  utvrdio da je optuženi u vrijeme izvršenja predmetnog djela bio bitno smanjene uračunljivosti usljed akutne alkoholisanosti. 

Na osnovu Zapisnika o uviđaju, broj 14-1/01-84/25 od 09.08.2025. godine, sud je utvrdio da su pripadnici Policijske stanice Teslić dana 09.08.2025.godine izvršili uviđaj  u ulici [...] u stanu u kojem su kao podstanari živjeli optuženi i oštećena te su u istom zatekli veću količinu ženske i dječije odječe razbacane i ispreturane po krevetu, zatim kuhinjski nož sa smeđom drškom dimenzija 23cm zabijen u drvenu dasku koja služi za rezanje, tanjir  u kojem se nalaze ćevapi i pljeskavica i krevete u izvrnutom položaju. 

Na osnovu Zapisnika o ispitivanju M.B. da li ima alkohola-opojnih droga ili psihoaktivnih lijekova u organizmu PS Teslić broj No: 0115210 od 09.08.2025. godine,  sud je utvrdio da je isti alkotestiran dana 09.08.2025.godine u 05,25 časova i da je utvrđeno da ima 0,96 g/kg alkohola u organizmu dok je na osnovu Zapisnika o ispitivanju G.Đ., da li ima alkohola-opojnih droga ili psihoaktivnih lijekova u organizmu PS Teslić broj No: 0115211 od 09.08.2025. godine, sud utvrdio da je ista alkotestirana dana 09.08.2025.godine u 05,28 časova i da je utvrđeno da ima  0,55 g/kg alkohola u organizmu.

Na osnovu naredbe o pohranjivanju predmeta u depozit, broj 14-1/01-152.9-64/25 od 09.08.2025. godine, sud je utvrdio da je  u depo magacina Policijske stanice Teslić deponovan nož sa drvenom drškom dok je na osnovu  Fotodokumentacije na CD-u PS Teslić broj KUV-84/25 od 09.08.2025. godine (koja je pregledana na glavnom pretresu), na ime M.B. sud utvrdio izgled stambene zgrade kao i zatečeno stanje u unutrašnjosti stana odnosno sud je utvrdio da su u istom prevrnuti kreveti, da je garederoba razbacana, da je nož zabijen u dasku i da se u tanjiru nalaze ćevapi i pljeskavica dok je na osnovu Fotodokumentacije povrijeđene G.Đ., PS Teslić broj KUV-84/25 od 09.08.2025. godine (koja je pregledana na glavnom pretresu), sud utvrdio izgled povrede u predjelu lijevog oka i izgled posjekotine na ruci, a koje povrede je oštećena zadobila kritične prilike.

Na osnovu Izvoda iz kaznene evidencije za M.B. od 09.08.2025. godine, izdatog od strane Policijske uprave Konjic sud je utvrdio da je isti osuđivan [...]

Iz izvod iz operativne evidencije za M.B. od 09.08.2025. godine, izdatog od strane Policijske stanice Teslić vidljivo je da se  protiv optuženog vodi joše jedan postupak zbog krivičnog djela nasilje u porodici ili porodičnoj zajednici. 

 Na osnovu Zapisnika o lišenju M.B. od 09.08.2025. godine, Potvrde o lišenju slobode  M.B. od 09.08.2025. godine, Prava lica lišenog slobode M.B. od 09.08.2025. godine, Potvrde o prihvatu lica lišenog slobode M.B. od 09.08.2025. godine, Zapisnika o pregledu lica  lišenog slobode M.B. od 09.08.2025. godine, Potvrde o privremenom oduzimanju predmeta od M.B., od 09.08.2025. godine i Zapisnika o predaji lica lišenog slobode nadležnom tužiocu broj 14-1/01-102/25 od 10.08.2025. godine sud je utvrdio da je optuženi M.B. dana 09.08.2025. godine u 11,00 časova lišen slobode te dana 10,08.2025.godine  u 10,00 časova predat nadležnom tužiocu


Navedene dokaz sud je cijenio kao objektivne i pribavljene u skladu sa zakonom.


Izvještaj o počinjenom krivičnom djelu PS Teslić broj KU-82/25 od 10.08.2025. godine, Službenu zabilješku o prijavi telefonom, PS Teslić broj 14-1/01-2264/25 od 09.08.2025. godine Službenu zabilješku, PS Teslić broj 14-1/01-2265/25 od 09.08.2025. godine, Službenu zabilješku, PS Teslić broj 14-1/01-2266/25 od 09.08.2025. godine, Službenu zabilješku, PS Teslić broj 14-1/01-2267/25 od 09.08.2025. godine, Službenu zabilješku, PS Teslić broj 14-1/01-2268/25 od 09.08.2025. godine, Službenu zabilješku, PS Teslić broj 14-1/01-2269/25 od 09.08.2025. godine, Službenu zabilješku, PS Teslić broj 14-1/01-2270/25 od 09.08.2025. godine i Akt upućen od strane Policijske stanice Teslić Centru za socijalni rad u Tesliću, broj 14-1/01-230.2-156/25 od 09.08.2025. godine, sud nije posebno cijenio, jer isti shodno Zakonu o krivičnom postupku Republike Srpske nemaju dokaznu snagu, već samo služe kao obavještenje. 

Takođe, iako je tužilac u spis uložio Zapisnik o saslušanju svjedoka oštećene G.Đ., PS Teslić broj 14-1/01-864/25 od 09.08.2025. godine, Zapisnik o saslušanju svjedoka oštećene G.Đ., PS Teslić broj 14-1/01-865/25 od 09.08.2025. godine i Zapisnik o saslušanju svjedoka M.R., PS Teslić broj 14-1/01-867/25 od 09.08.2025. godine, isti na glavnom pretresu nisu predočavani navedenim svjedocima u skladu sa Zakonom o krivičnom postupku Republike Srpske, pa ih sud nije posebno ni cijenio. 

Shodno navedenom te dovodeći u međusobnu vezu iskaz oštećene G.Đ. sa iskazima svjedoka M.R., S.K. i S.K., kao i sa nalazom i mišljenjem vještaka sudske medicine Ž. dr K. i vještaka neuropsihijatra V. dr. K. te materijalnim dokazima koje je sud prihvatio i cijenio kao objektivne, sud je na nesumnjiv način utvrdio da je optuženi kritične prilike u T. u ulici [...], u iznajmljenom stanu u kome je živio sa svojom vanbračnom suprugom G.Đ., a nakon što se iz grada vratio kući u alkoholisanom stanju, u stanju bitno smanjene uračunljivosti radi akutne alkoholisanosti, dok je oštećena spavala počeo da galami, lupa po frižideru, usljed čega je probudio oštećenu, nakon čega je ista ustala iz kreveta, te mu napravila večeru, da bi optuženi dok je večerao počeo da vrijeđa oštećenu govoreći joj da je kurva, ustao iza stola i fizički napao oštećenu na način da joj je zadao više udaraca šakom u glavu, dok je za to vrijeme držao nož u ruci, pa kada je oštećena uhvatila njegovu ruku u kojoj je držao nož pokušavajući da mu isti oduzme, optuženi je nožem posjekao oštećenu u predjelu desne ruke, kojom prilikom je oštećena zadobila laku tjelesnu povredu u vidu plitke rane desne podlaktice veličine 3x1mm, te potom oštećenoj zadao udarac otvorenom šakom ispod lijevog oka, kojom prilikom je oštećena zadobila lake tjelesne povrede u vidu krvnog podliva ispod oka, nakon čega je optuženi otišao u dnevni boravak gdje je poizvrtao krevete i rekao oštećenoj da mora spavati pored njega, što oštećena nije prihvatila te izašla na balkon i vidjela policijske službenike koji su dolazili prema njihovom stanu, kojom prilikom je zatražila pomoć policije. Naime, oštećena je u svojoj izjavi detaljno, precizno i konkretno iznosila detalje o predmetnom događaju i o ponašanju optuženog prema njoj i uopšte o njihovom odnosu u toku trajanja vanbračne zajednice i u njenom iskazu nema protivrječnosti i nelogičnosti koje dovode u sumnju njegovu vjerodostojnost, a posebno u pogledu načina na koji joj je optuženi nanio povrede, pogotovo, jer su i svjedoci policijski službenci K. i K. koji su neposredno nakon predmetnog događaja postupali po prijavi, vidijeli na ruci oštećene povredu u vidu manje posjekotine i predmetni nož, a svjedok K. je potvrdio  da su vidjeli i hematom ispod njenog lijevog oka (a koja povreda je i fotografisana i vidljiva na fotodokumentaciji). Kada je riječ o načinu povređivanja iskaz oštećene je potpuno jasan i određen i u skladu sa medicinskom dokumentacijom i nalazom i mišljenjem vještaka sudske medicine, koji je potvrdio da su povrede, mogle nastati na način na koji to prikazuje oštećena. Prema tome, sud je na glavnom pretresu utvrdio više činjenica koje dovedene u međusobnu vezu daju sasvim dovoljno osnova za zaključak da je optuženi učinio djelo za koje se tereti optužnicom i na način opisan u izreci.
 
Na osnovu naprijed utvrđenog činjeničnog stanja sud nalazi da su se u radnjama optuženog M.B. stekla sva zakonska obilježja krivičnog djela nasilje u porodice ili porodičnoj zajednici iz člana  190. stav 2. u vezi sa stavom 1. Krivičnog zakonika Republike Srpske, obzirom da je optuženi u kritičnom periodu svojim ponašanjem pobliže opisanim u izreci presude u stanju bitno smanjene uračunljivosti primjenom nasilja i bezobzirnim ponašanjem ugrozio spokojstvo i tjelesni integritet svoje vanbračne supruge, a pri izvršenju djela je korišten i nož, koji je sredstvo pogodno da tijelo teško povrijedi

Sud je cijenio i psihički odnos optuženog prema izvršenom krivičnom djelu i našao da je on ovo djelo učinio sa umišljajnim oblikom vinosti i to sa eventualnim umišljajem. Naime, optuženi je svjestan da svojim ponašanjem pobliže opisanim u izreci, a u alkoholisanom stanju čini nasilje prema svojoj vanbračnoj supruzi i ugrožava njeno spokojstvo i tjelesni integritet, i ne libi se da upotrijebi i nož kao sredstvo podobno da tijelo teško povrijedi te  oštećenoj zadaje više udaraca u predjelu glave i nanosi joj povrede tjelesnog integriteta te istu naziva i pogrdnim imenom i prevrće krevete, kako bi oštećena spavala s njim u sobi, tako da se u njegovim realnim radnjama ogleda i njegovo pristajanje za izvršenje upravo tog krivičnog djela. 
Sud je prihvatio nalaz i mišljenje vještaka V. dr K. te na osnovu istog utvrdio da je optuženi u vrijeme izvršenja predmetnog djela bio bitno smanjeno uračunljiv, pa je iz tih razloga optuženog i oglasio krivim zbog krivičnog djela nasilje u porodice ili porodičnoj zajednici iz člana  190. stav 2. u vezi sa stavom 1.. Krivičnog zakonika Republike Srpske a u vezi sa članom 31. istog zakonika.

Prilikom odlučivanja o krivičnoj sankciji sud je imao u vidu kaznu propisanu za učinjeno krivično djelo, stepen krivične odgovornosti optuženog, jačinu ugrožavanja zaštićenog dobra i nastupjelu posljedicu, pa je na strani optuženog kao olakšavajuće okolnosti cijenio da je veoma lošeg imovnog stanja i da je otac troje djece, dok je od otežavajućih okolnosti sud  cijenio da se radi o višestrukom specijalnom povratniku u izvršenju upravo ovog krivičnog djela [....] Cijeneći sve olakšavajuće i otežavajuće okolnosti a imajući u vidu prirodu i težinu krivičnog djela i ličnost učinioca,  sud je optuženom za učinjeno djelo izrekao kaznu zatvora u trajanju od 2 godine.  Izričući ovakvu sankciju sud nalazi da će se sa njom postići svrha kažnjavanja te da će i ova vrsta krivične sankcije dovoljno djelovati na optuženog da u buduće ne čini krivična djela.
Na osnovu člana 99. stav 4. Zakona o krivičnom postupku Republike Srpske, sud je optuženog oslobodio obaveze plaćanja troškova krivičnog postupka, jer bi po ocjeni suda imajući u vidu da je optuženi lošeg imovnog  stanja, plaćanje istih dovelo u pitanje njegovo izdržavanje i izdržavanje njegove porodice.

Zapisničar,                                                                                                    

Sudija,

Lažetić Aleksandra                                                                                           Đuričić Dragana 
POUKA: Protiv ove presude može se izjaviti žalba Okružnom sudu u Doboju u roku od 15 dana od dana prijema prepisa iste. Žalba se podnosi putem ovog suda u dovoljnom broju primjeraka za sud i protivnu stranu.

